De aici a pornit PROGRAMUL DE GUVERNARE!

Versiunea electronică a Programului de guvernare a României pentru perioada 2013-2016, dat publicității joi de Guvernul condus de Victor Ponta, este realizată într-o versiune piratată a programului Microsoft Office Word. Documentul a fost postat pe pagina de internet a Guvernului României.

La proprietățile documentului Word, pot fi observate numele autorului și compania pe numele căreia este înregistrată copia programului de redactare pe calculator – Microsoft Office Word.

Autorul este Cătălin Cîndea, angajat al Guvernului la cabinetul premierului Victor Ponta. La numele companiei apare „Grizli777″.

O apariție comună pentru utilizatorii de Microsoft Office piratat, „Grizli777″ este numele grupului sau individului care s-a ocupat de „spargerea” programului original, prin furnizarea unei licențe false care poate fi descărcată de pe site-urile de specialitate. Folosind „crack”-ul produs de Grizli777, programul poate fi utilizat fără să fie cumpărat.

Pe forumurile de specialitate mai circulă o altă versiune a numelui Grizli777. Acesta ar fi semnul că utilizatorul folosește o ediție „Enterprise” a Microsoft Office 2007, pentru că Grizzli777 a „spart” doar această versiune de Microsoft Office. Aceasta nu este însă destinată publicului și nu poate fi găsită la vânzare pentru orice persoană, fiind folosită doar de organizații sau mari companii.